# DATGANIAD YSGRIFENEDIG

# GAN

# LYWODRAETH CYMRU

|  |  |
| --- | --- |
| **TEITL**  | **Deddf yr Heddlu, Troseddu, Dedfrydu a’r Llysoedd** |
| **DYDDIAD**  | **7 Mehefin 2022** |
| **GAN** | **Jane Hutt AS, y Gweinidog Cyfiawnder Cymdeithasol**  |

Ar 28 Ebrill 2022, cafodd Deddf yr Heddlu, Troseddu, Dedfrydu a’r Llysoedd Llywodraeth y DU (“y Ddeddf”) y Cydsyniad Brenhinol. Mae taith y Ddeddf drwy'r cyfnodau Seneddol wedi bod yn helaeth. Fel yr amlinellais yn fy Natganiad Ysgrifenedig diwethaf ar 20 Ebrill 2022, gosodwyd nifer o Femoranda Cydsyniad Deddfwriaethol (LCM) a chynhaliwyd dwy ddadl ar y Cynnig Cydsyniad Deddfwriaethol yn y Senedd ar 18 Ionawr 2022 a 1 Mawrth 2022. Mae'r broses hir hon yn adlewyrchu ehangder a chymhlethdod nifer y meysydd cymhwysedd deddfwriaethol datganoledig y mae'r darpariaethau yn y Ddeddf wedi effeithio arnynt.

Darpariaethau yn y Ddeddf yr ydym wedi'u cefnogi

Rwyf wedi sicrhau bod llais Cymru'n cael ei glywed a'i ystyried ar bob cam o daith hir y Bil. Rwyf yn falch bod rhai o'r darpariaethau yn y Ddeddf yn gwneud newidiadau synhwyrol a phwysig i'r system cyfiawnder troseddol, ac y byddant yn gwella diogelwch cymunedau yng Nghymru.

Cafwyd rhai llwyddiannau nodedig yn ystod camau seneddol y Ddeddf, gyda Llywodraeth Cymru yn llwyddo i ddylanwadu ar Lywodraeth y DU i wneud gwelliannau i ddarpariaethau'r Ddyletswydd Trais Difrifol. Yn y LCM a osodais ar 28 Mai 2021, gofynnais i'r Senedd ddal cydsyniad i'r cymal hwn yn ôl, oherwydd ein pryderon y byddai'n rhoi pŵer i'r Ysgrifennydd Gwladol gyfarwyddo awdurdod datganoledig Cymreig heb i Weinidogion Cymru gael eu cynnwys yn briodol. Yn dilyn ymgysylltiad, aeth Llywodraeth y DU i'r afael â'n pryderon a gosodwyd a chytunwyd ar welliant yng Nghyfnod Pwyllgor Tŷ'r Arglwyddi ar 27 Hydref 2021. Mae'r gwelliant hwn yn golygu bod *rhaid* i'r Ysgrifennydd Gwladol gael cydsyniad Gweinidogion Cymru cyn cyfarwyddo awdurdod Cymreig datganoledig. Ar 5 Tachwedd 2021, gosodais LCM Atodol, yn cefnogi'r gwelliant hwn ac yn gofyn i'r Senedd roi cydsyniad i'r darpariaethau Trais Difrifol.

Gwnaed cynnydd pellach pan gytunodd Llywodraeth y DU ar welliant i ehangu'r diffiniad o drais difrifol i gynnwys cam-drin domestig fel y'i diffinnir yn Neddf Cam-drin Domestig 2021 a throseddau rhywiol fel y'u diffinnir yn Neddf Troseddau Rhywiol 2003. Mae'r ehangiad hwn yn golygu y bydd yn ofynnol i awdurdodau lleol, yr heddlu, awdurdodau tân ac achub, asiantaethau cyfiawnder troseddol penodedig ac awdurdodau iechyd gynnwys cam-drin domestig a thrais rhywiol yn eu strategaethau trais difrifol o dan y Ddyletswydd Trais Difrifol.

Mae darpariaethau eraill hefyd yn y Ddeddf yr ydym yn eu cefnogi, gan gynnwys cyflwyno trosedd newydd o voyeuriaeth bwydo ar y fron a newidiadau i'r Deddfau helwriaeth a photsio i atal ymlid ysgyfarnogod. Mae diddymu Deddf Crwydraeth 1824 yn ddarpariaeth gadarnhaol arall, sy'n rhoi cyfle i greu amgylchedd newydd nad yw bellach yn troseddoli yn ddiangen pobl sy'n cysgu ar y stryd ac yn cardota. Yr oeddwn yn falch bod y Senedd wedi pleidleisio i roi cydsyniad i'r cymal hwn yn y ddadl ar Gydsyniad Deddfwriaethol a gynhaliwyd ar 1 Mawrth.

Darpariaethau yn y Ddeddf yr ydym wedi'u gwrthwynebu

Er hynny, mae darpariaethau o fewn y Ddeddf na all Llywodraeth Cymru eu cefnogi ac rwyf wedi parhau i wneud fy safbwynt ar y rhain yn glir iawn i Lywodraeth y DU. Mae'r darpariaethau Gwersylloedd Diawdurdod yn canolbwyntio ar orfodi a throseddoli, sy'n tanseilio ac yn peryglu ffordd o fyw led-nomadaidd Sipsiwn a Theithwyr. Mae dull Llywodraeth Cymru o reoli gwersylloedd diawdurdod wedi canolbwyntio ar ymgysylltu â chymunedau a buddsoddi ar gyfer darpariaeth ddigonol o safleoedd awdurdodedig a galluogi awdurdodau lleol i fodloni gofynion llety (preswyl a chludiant) cymunedau Sipsiwn a Theithwyr. Mae’r maes gwaith hwn yn cael blaenoriaeth unwaith eto yng *Nghynllun* *Gweithredu Gwrth-hiliol Cymru*, sy’n cynnwys nod penodol ar fynd i’r afael yn well ag anghenion llety'r cymunedau hyn.

Mae'r Ddeddf hefyd yn cynnwys darpariaethau a fyddai'n cyfyngu ar yr hawl i brotestio. Fel llywodraeth, rydym wedi gwneud safiad clir o blaid yr hawl sifil bwysig hon, ac adlewyrchwyd hyn yn ein LCMs, ein datganiadau ysgrifenedig ac yn ein gohebiaeth i Lywodraeth y DU. Cafodd ein safbwynt ar y darpariaethau hyn ei gefnogi a'i adleisio gan Aelodau'r Senedd pan gawsant eu trafod ar 18 Ionawr a 1 Mawrth 2022, pan bleidleisiodd y Senedd yn unol â'm hargymhelliad i ddal cydsyniad i'r darpariaethau hyn yn ôl. Cafodd darpariaethau yn y Ddeddf sy'n ymwneud â gosod amod ar orymdeithiau cyhoeddus, gosod amodau ar gynulliadau cyhoeddus a gosod amodau ar brotestiadau un person eu pleidleisio i lawr droeon yn Nhŷ'r Arglwyddi.

Barn Llywodraeth y DU, fel y'i nodwyd yn Nhrydydd darlleniad Tŷ'r Arglwyddi ar 25 Ionawr gan y Gweinidog Gwladol, y Swyddfa Gartref (y Farwnes Williams o Trafford), yw bod y darpariaethau trefn gyhoeddus a gwersylloedd diawdurdod yn y Bil yn ymwneud â materion a gedwir yn ôl ac felly nad oeddent yn sbarduno'r broses LCM, nac yn wir yn gofyn am gydsyniad deddfwriaethol. Roedd hwn yn ymateb siomedig, ac roedd yn drist gweld y cymalau hyn yn cael eu cynnwys yn y Ddeddf derfynol. Rydym wedi bod yn gweithio gyda'n cydweithwyr yn yr heddlu ar sut i roi'r Ddeddf ar waith, gan ddefnyddio ein partneriaethau cryf a gwerthfawr i sicrhau eu bod yn cael eu gorfodi yn unol â'n dull blaengar o ymdrin â materion cyfiawnder yng Nghymru a'n cyd-destun deddfwriaethol neilltuol.

Cefnogi’r gwaith o roi'r Ddeddf ar waith yn effeithiol

Ers i'r Ddeddf gael y Cydsyniad Brenhinol, rydym wedi canolbwyntio ar roi'r Ddeddf ar waith a sicrhau bod hyn yn creu'r canlyniadau gorau posibl i Gymru. Yn benodol, mae fy swyddogion wedi gweithio gyda Llywodraeth y DU, Uned Atal Trais Cymru, Rhwydwaith Cymunedau Mwy Diogel Cymru a phartneriaid allweddol eraill ar ddrafftio'r canllawiau statudol ar gyfer y Ddyletswydd Trais Difrifol. Mae'r canllawiau hyn yn cynnwys pennod benodol ar gyflawni'r Ddyletswydd yng Nghymru, gan sicrhau natur ddatganoledig polisi a thirwedd gyfreithiol Cymru. Bydd y gwaith hwn yn helpu sefydliadau yng Nghymru i ddiogelu cymunedau ac atal trais difrifol.

Bydd fy swyddogion yn parhau i weithio gyda Llywodraeth y DU ar roi'r Ddyletswydd a'r Ddeddf yn ei chyfanrwydd ar waith. Mae agweddau allweddol eraill ar ein gwaith ar y Ddeddf yn cynnwys:

* Gweithio gydag arweinwyr yr heddlu ar weithredu Cyfamod yr Heddlu, a ddaeth yn gyfraith fel rhan o'r Ddeddf, yng Nghymru. Bydd y gwaith hwn yn sicrhau bod staff yr heddlu yn cael mynediad cyfartal at wasanaethau yng Nghymru.
* Ymgysylltu ar ddatblygu deddfwriaeth olynol ar gyfer y Ddeddf Crwydraeth sy'n cael ei datblygu fel rhan o'r Bil Ffyniant Bro ac Adfywio a gyhoeddwyd gan Lywodraeth y DU ar 11 Mai 2022.
* Cefnogi'r cynllun peilot o'r broses o Adolygu Lladdiad gydag Arfau Ymosodol yng Nghymru, fel rhan o'r broses o weithredu ein proses Adolygiad Diogelu Unedig Sengl ehangach.

Cyflwyno'r Bil Trefn Gyhoeddus

Yn ogystal, ar ôl i'r Ddeddf gael ei phasio ar 11 Mai 2022, mae Llywodraeth y DU wedi cyflwyno Bil Trefn Gyhoeddus newydd. Mae'r Bil Trefn Gyhoeddus yn adfer nifer o'r cymalau ar brotest a bleidleisiwyd i lawr gan Dŷ'r Arglwyddi yn ystod hynt y Ddeddf, gan gynnwys y drosedd o gloi (er enghraifft, eich clymu eich hun gyda gefynnau i wrthrych neu berson arall), rhwystro gwaith trafnidiaeth mawr ac ymyrryd â seilwaith cenedlaethol allweddol. Mae hon yn ymgais dryloyw i wasgu'r hawl i brotestio a rhyddid ymadrodd sydd mor bwysig i'n cymdeithas, ac yn dangos yr ymagwedd siomedig ac anflaengar sy'n cael ei mabwysiadu gan Lywodraeth y DU.

Mae'r darpariaethau yn y Bil fel y maent wedi'u drafftio ar hyn o bryd yn ddarpariaethau a gedwir yn ôl ac felly nid ydynt yn ei gwneud yn ofynnol i Lywodraeth Cymru gymryd rhan yn y broses LCM. Er nad oes cyfle ar hyn o bryd i osod LCM, hoffwn achub y cyfle hwn i fynegi fy marn yn glir am y Bil Trefn Gyhoeddus. Mae'r darpariaethau hyn yn dal i lesteirio hawliau pobl i brotestio ac nid yw fy safbwynt ar y mater hwn wedi newid. Mae'n hanfodol bod gan bobl yr hawl o hyd i leisio eu barn a mynegi eu pryderon yn ddi-rwystr. Byddaf yn parhau i ddefnyddio pob ysgogiad sydd ar gael i mi ac i'r llywodraeth hon i gefnogi'r hawl i brotestio.